Nafarroako Parlamentuko Mahaiak, 2020ko ekainaren 22an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, Elkarrizketa Sozialerako Kontseiluaren baitan Gobernuak datozen hilabeteetarako adostu duen neurri-sortari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko ekainaren 22an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, izapidetu ditzan eta idatziz erantzun dakien:

Kontseilu Ekonomiko eta Sozialak erabaki bat onetsi zuen atzo, Gobernuaren oniritziarekin   
–lehendakariak berak sinatu zuen dokumentua, enpresaburuen elkartearen, Nafarroako Enpresaburuen Konfederazioaren, eta UGT eta CCOO sindikatuen ordezkariekin batera–, non honako hau esaten baita:

“Azken gogoetak.

(...) Krisi ekonomikoak pertsonengan eta enpresetan duen inpaktua arintze aldera hurrengo hilabeteotan egin beharreko ekintza-sortaren abiapuntu dira hemen jasotzen eta adosten diren neurriak; hori dela-eta, aldian-aldian bilerak egiten jarraituko dugu”.

Hori guztia ikusirik, honako hau jakin nahi dut:

Dokumentu hori sinatu zuenean, Gobernuak “hurrengo hilabeteotan egin beharreko zer ekintza-sorta” zerabilen gogoan?

Zehazten al du Gobernuak hurrengo hilabeteotan egin beharko diren ekintzen edukia?

Kalkulatu al du Gobernuak zein izanen den “ekintza-sorta” horren kostua? Nola finantzatu nahi du kostu hori? Zer baliabide dauka horretarako?

Iruñean, 2020ko ekainaren 17an

Foru parlamentaria: Adolfo Araiz Flamarique